በሰሜን ጎንደር ዞን የተፈጠረውን ግጭት ለማርገብ ህብረተሰቡ የበኩሉን እንዲወጣ ምክትል ጠቅላይ ሚኒስትሩ ጠየቁ
ምክትል ጠቅላይ ሚኒስትሩ ከሌሎች የክልሉ ከፍተኛ አመራሮች ጋር በመሆን፥ በጭልጋ ወረዳ ከአይከልና ከነጋዴ ባህር ከተማ ነዋሪዎች፣ እንዲሁም በመተማ ወረዳ በገንዳ ውሃና ሽንፋ ከተሞች በመገኘት ከአማራ እና ከቅማንት ማህበረሰቦች ጋር ውይይት አካሂዋል፡፡ምክትል ጠቅላይ ሚኒስትሩ በተደረጉት ውይይቶች ከሁለቱም ወገኖች የችግሩ ምንጮች ናቸው ያሏቸውንና ሊስተካከሉ ይገባል ያሏቸውን በማንሳት በስፋት ውይይት ማካሄዳቸውን ተገልጿል፡፡የተከሰተው ግጭት መፈጠር አልነበረበትም ያሉት አቶ ደመቀ በግጭቱ መከሰት ማዘናቸውንና  የማረጋጋትና ሰላምን ወደ ነበረበት የመመለስ ሂደት ቅድሚያ የሚሰጠው ጉዳይ መሆኑን ጠቅሰው፥ የአካባቢው ነዋሪዎች፣ የሃይማኖት አባቶችና የሃገር ሽማግሌዎች ከመንግስት ጎን በመቆም የበኩላቸውን እንዲወጡም ጥሪ አቅርበዋል፡፡በመንግስት በኩል የማረጋጋት ስራውን የሚያግዙ አመራሮች ይመደባሉ ያሉት አቶ ደመቀ፦ ህብረተሰቡም አመራሮችን በማገዝ ስራውን ሊያፋጥን ይገባል ብለዋል።፡በቀጣይ የችግሩ ቀስቃሾች በህግ የሚጠየቁበትና ተገቢው እርምጃ የሚወሰድበት አግባብ እንደሚፈጠርም ተናግረዋል፡፡የአማራ ክልል ርዕሰ መስተዳድር አቶ ገዱ አንዳርጋቸው በበኩላቸው፥ በግጭቱ ለተጎዱት ወገኖች ከህክምና አገልግሎት ጀምሮ አስፈላጊው የማቋቋም ስራ ይከናወናል ብለዋል፡፡ 